**E L Ő T E R J E S Z T É S**

**Szombathely Megyei Jogú Város Közgyűlésének**

 **2022. június 27-i ülésére**

**Tájékoztató az önkormányzati bérlakás állomány aktuális helyzetéről**

Szombathely Megyei Jogú Város Önkormányzatának tulajdonában lévő ingatlanok állományáról, a bérlakások 2021. január 1. napjától 2022. május 31. napjáig történő hasznosításáról – a Szombathelyi Vagyonhasznosító és Városgazdálkodási Nonprofit Zrt. Bérleménykezelési Osztálya által megküldött adatok alapján - az alábbi tájékoztatást adom.

1. Szombathely Megyei Jogú Város lakásállománya 2022. május 31. napján 2.065 db önkormányzati tulajdonban lévő, és 100 db SZOVA NZrt. tulajdonában lévő, mindösszesen 2.165 db bérlakást tartalmazott. Az önkormányzat jelenleg 21 db olyan lakással rendelkezik, amely bérbeadás útján hasznosítható. Ezen bérlakások közül 17 db helyreállításra szorul, 4 db kijelölhető. A felújítandó lakások közül 7 db összkomfortos, 6 db komfortos és 4 db komfort nélküli, a kijelölhető 4 db ingatlan mindegyike komfort nélküli.

A 206/2020. (IX.23.) SzLB. sz. határozat alapján a Szombathely, Gárdonyi G. u. 1. szám alatti, valamint a Szombathely, 11-es Huszár út 198. szám alatti önkormányzati tulajdonú lakóingatlanokban található bérlakások műszaki állapot leromlottsága miatt, az ott lakó családok lakhatását cserelakások biztosításával kell megoldani. A lakóépületekben jelenleg 15 család tartózkodik, akiknek elhelyezését kell még biztosítani.

1. Bérbeadásra vonatkozó eljárások
2. A lakáshoz jutás, a lakbérek és lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.01.) önkormányzati rendelet (a továbbiakban: lakásrendelet) alapján Szombathely Megyei Jogú Város Önkormányzatának tulajdonban lévő megüresedett, helyreállított lakások pályázati úton kerülnek bérbeadásra. 2019. évben két alkalommal került sor pályázat kiírására, amelyek során 8 db lakás került bérbeadásra. Az elmúlt 2 évben, egyrészt a pandémia miatt (a pályázat személyes benyújtást igényel), másrészt a kijelölhető bérlakások korlátozott száma miatt (rendkívüli krízishelyzetre tekintettel történő kijelölések miatt) pályázat kiírására nem került sor.
3. A lakásrendelet alapján, rendkívüli szociális krízishelyzetre tekintettel az átmeneti szállás kijelöléséről a szociális ügyekkel foglalkozó bizottság a szakmai osztály által készített környezettanulmány alapján dönt. 2021. január 1. napjától 2022. május 31. napjáig a Szociális és Lakás Bizottság által krízishelyzetre tekintettel kijelölt bérlakások száma mindösszesen 62 db volt.

Jelenleg a Szociális és Lakás Irodán megközelítően 85 db krízis helyzetre tekintettel beadott kérelem van.

1. A lakásrendelet 2020. január 1. napjától hatályos módosítása értelmében a helyreállításra szoruló bérlakások bérbeadása egyedi kérelemre történik, a kérelmek elbírálása, és a lakások kijelölése a Szociális és Lakás Bizottság hatáskörébe került. A módosítással az igénylők lakáshoz juttatásának folyamata felgyorsult. A felújításra szoruló bérlakások bérlő általi helyreállítás vállalásával történő bérbeadásának száma az elmúlt 2 év során 77 db volt. Jelenleg a Szociális és Lakás Irodán 90 db helyreállítás vállalásával történő bérbeadásra vonatkozó beadott kérelem van.
2. Fentiek alapján megállapítható, hogy az önkormányzati bérlakás állomány nem képes kielégíteni a lakásbérletek iránti keresletet, ezért bővíteni szükséges az önkormányzati bérlakás-gazdálkodásba bevonható lakások számát.

Szombathely Megyei Jogú Város Közgyűlése a 29/2022. (I. 27.) Kgy. számú határozatában kinyilvánította, hogy egyetért 200 db lakás bevonásával a bérlakás-gazdálkodás szombathelyi rendszerébe, a Közgyűlés által meghatározott helyszíneken és módon, megfelelő, előzetes lakossági tájékoztatást követően.

Az előterjesztés tartalmazta, hogy 200 db önkormányzati bérlakás megépítéséhez, vásárlásához az önkormányzat részére saját forrás nem áll rendelkezésre, a program megvalósítása központi támogatás biztosításával lehetséges.

Az üresen álló, magánszektorban lévő lakások bevonásának újszerű megoldásaként került bevezetésre 2020. március 1. napjától a Szombathelyi Közösségi Bérlakás Rendszer (a továbbiakban: KBR). A KBR-ben jelenleg 18 ingatlan került bérbeadás útján hasznosításra.

A rendszer elindulását követően jövőbeni célként évente 10-15 darab lakásingatlan bevonása került meghatározásra. A rendszer népszerűsítése érdekében intenzív kampánytevékenység lefolytatása kezdődött meg, amelynek keretében 34.000 db egyoldalas, színes szórólap került a szombathelyi háztartásokba, készült egy 8 oldalas információs kiadvány, továbbá PR interjú készítése és sugárzása történt meg a 97.7 Rádió 1 Szombathely médiában.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2022. június „ ”**

 **/: Dr. Nemény András :/**

**HATÁROZATI JAVASLAT**

**......./2022. (VI.27.) Kgy. sz. határozat**

Szombathely Megyei Jogú Város Közgyűlése az önkormányzati bérlakás állomány aktuális helyzetéről szóló tájékoztatót megtárgyalta, és azt elfogadta.

**Felelősök:** Dr. Nemény András polgármester

 Dr. László Győző alpolgármester

 /a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal